Urdhri i Psikologut (Shqipëri)

Urdhri i Psikologut të Shqipërisë është institucioni përgjegjës për rregullimin dhe mbikëqyrjen e profesionit të psikologut në Shqipëri. Institucioni u themelua në shkurt të vitit 2017, menjëherë pas çertifikimit të zgjedhjeve dhe pajisjes me vulën zyrtare nga Ministria e Mbrojtjes. Ky hap ka mundësuar zyrtarizimin e marrëdhënieve institucionale dhe konstituimin e Urdhrit.

 Historia 
Në shkurt të vitit 2017, Urdhri i Psikologut të Shqipërisë (UP) filloi zyrtarisht punën e tij pas certifikimit nga Ministria e Mbrojtjes. Pa asnjë ndihmë financiare nga shteti, zyrat dhe infrastruktura fillestare u ngritën mbi bazën e kontributit personal të anëtarëve të tij. Mbledhjet e para jo-formale të Këshillit Kombëtar u zhvilluan në ambiente private deri në ngritjen e selisë së institucionit.

 Anëtarësimi ndërkombëtar 
Më 31 maj 2019, UP-ja u pranua si anëtar me të drejta të plota në European Association of Work and Organizational Psychology (EAWOP). Ky anëtarësim synon të fuqizojë rolin e psikologut të punës dhe organizacional në Shqipëri, duke adresuar mungesën e pozicionimit të këtyre specialistëve në sektorin publik dhe privat.

Puna për të konsoliduar marrëdhëniet ndërkombëtare filloi që në mars të vitit 2017. Kjo përfshinte korrespondencën dhe takimet me organizata të ndryshme ndërkombëtare, përfshirë European Federation of Psychologists’ Associations (EFPA). Përpjekjet u finalizuan në janar të vitit 2018 me kërkesën zyrtare për anëtarësim në EFPA.

Më 6 korrik 2019, Asambleja e Përgjithshme e EFPA, e mbledhur në Moskë, votoi njëzëri për anëtarësimin e Urdhrit të Psikologut të Shqipërisë si anëtari i 38-të me të drejta të plota.

Anëtarësimi në EFPA dhe EAWOP shënon një arritje të madhe për Urdhrin e Psikologut të Shqipërisë, duke fuqizuar rolin dhe reputacionin e psikologëve shqiptarë në arenën ndërkombëtare. Ky sukses përforcon angazhimin e U.P. për të promovuar dhe mbrojtur profesionin e psikologut në Shqipëri, si dhe për të mbështetur zhvillimin profesional të anëtarëve të tij.
 Shih edhe 

 Ministria e Shëndetësisë
 Ministria e Arsimit dhe Sportit

 Referime 

 Lidhje të jashtme 

 Faqja zyrtare

Kategoria:Agjenci qeveritare të Shqipërisë